PAGE  
11

Dunaszekcső Községi Önkormányzat Képviselő-testülete

3/2009.

Jegyzőkönyv

Készült a Dunaszekcső Községi Önkormányzat Képviselő-testülete 2009. április 6. napján megtartott üléséről.
Jelen vannak:

	Faller János
	polgármester

	Szabó Gergely

Bíró Zsolt

Bokor Zoltánné

Frányó János

Kulutácz Zoltán
	alpolgármester

	Metz Judit

Prucs András
	

	Sándor József
	képviselők


         Pest Éva  körjegyző

 Igazoltan távol: Tóth András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 9 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) Az Alapítvány beszámolója (írásos előterjesztés)

Előterjesztő: Bíró Zsolt a kuratórium elnöke

2.) Az önkormányzat gyermekjóléti és gyermekvédelmi feladatairól (írásos előterjesztés)

Előterjesztő: Pest Éva körjegyző

3.) 2009.évi étkezési díjak (írásos előterjesztés)

Előterjesztő: Faller János polgármester

4.) Belső ellenőri jelentés (írásos előterjesztés)

Előterjesztő: Pest Éva körjegyző

5.) Várhegy csatornázásának előkészítése (írásos előterjesztés)
Előterjesztő: Faller János polgármester

6.) Közfoglalkoztatási terv (írásos előterjesztés)

Előterjesztő: Faller János polgármester

7.) Vis maior pénzek elszámolása (írásos előterjesztés)

Előterjesztő: Faller János polgármester

8.) Balatoni tábor értékesítésének lezárása (írásos előterjesztés)

Előterjesztő: Faller János polgármester

9.) Iskola pályázata

Előterjesztő: Faller János polgármester

10.) Mezőőri őrszolgálat létesítése (írásos előterjesztés)

Előterjesztő: Faller János polgármester

11.) Árvízvédelem (írásos előterjesztés)

Előterjesztő: Faller János polgármester

12.) Adórendelet módosítása

Előterjesztő: Pest Éva körjegyző

13.) Közbeszerzési terv

Előterjesztő: Faller János polgármester

14.) Lejárt határidejű határozatok, a két ülés között történt fontosabb események

       Előterjesztő: Faller János polgármester

15.) KÖSZ tagság
       Előterjesztő: Faller János polgármester

16.) Egyebek

Zárt ülésen: vissza nem térítendő támogatások
NAPIRENDI PONTOK TÁRGYALÁSA

1.napirendi pont: Faller János polgármester: Az előterjesztés sok programról számol be, minden olyanról amelyet az alapítvány vagy más szervezet tartott a Művelődési ház területén. 

Bíró Zsolt: Szóbeli kiegészítést nem kíván tenni, inkább várja a kérdéseket. Az alapítvány nevében kéri, hogy a helyi gyerekek részvételét a Lugio tábor során támogassa az önkormányzat. Segítséget kér a nyári programok megvalósításában és a Magtár épületének felújításában.

Faller János: A héten elkészül a fűtés átszerelése, így a következő évtől jelentős csökkenés várható az épület fűtési számláiban.

Vita nem volt, a testület 8 szavazattal, 1 tartózkodással a következő határozatot hozta: 

13/2009.(IV.06.) Kt.számú határozat

az Alapítvány 2008.évi beszámolójáról

A képviselő-testület a Dunaszekcsőért Alapítvány 2008.évi beszámolóját elfogadja. A közművelődési feladatok ellátására 2009.évben az önkormányzat 6.600.000 Ft-ot biztosít az Alapítvány részére.

Határidő: 2009.évben folyamatosan

Felelős: Faller János polgármester

2.napirendi pont: Faller János polgármester: A beszámolóban a számok beszélnek. A családsegítő hetente fél napot tartózkodik Dunaszekcsőn, kiszámolható, hogy alkalmanként hány ügyfele volt. 

Pest Éva körjegyző: Nem kívánja kiegészíteni a kiadott anyagot, kéri a beszámoló elfogadását.

Vita nem volt, a testület 9 szavazattal a következő határozatot hozta: 

14/2009.(IV.06.) Kt.számú határozat

az önkormányzat gyermekjóléti és gyermekvédelmi feladatairól
A képviselő-testület az önkormányzat gyermekjóléti és gyermekvédelmi feladatairól szóló beszámolót elfogadja.

3.napirendi pont: Faller János polgármester: A vállalkozó megküldte az étkezési díjak emelésére a kérést. A díjak 5,5 %-os emelését dolgozta ki, és ez megfelel a szerződésben foglalt feltételeknek. Javasolja a rendelet elfogadását.

Vita nem volt, a testület 9 szavazattal a következő rendeletet alkotta:

5/2009.(IV.07.) számú
önkormányzati rendelete

az étkezési nyersanyagköltségről, a fizetendő térítési díjakról szóló 3/1996.(III.28.) számú önkormányzati rendelet módosításáról

(Az elfogadott rendelet a jegyzőkönyv melléklete.)

4.napirendi pont: Pest Éva körjegyző: A képviselők írásban az anyag összefoglaló megállapításait kapták meg, a teljes 38 oldalas jelentés e-mailben került el mindenkihez. A jelentésben felvetett hibákat és hiányosságokat igyekszik a hivatal a jövőben kiküszöbölni, pótolni.
Szabó Gergely: Nehezményezte a bizottsági jegyzőkönyvek hiányát. Készült minden alkalommal csak formába kellett volna önteni.

Pest Éva: A polgármester segítséget nyújtott már a legutóbbi üléshez. A jegyzőkönyveket évek óta egyedül csinálta, nagyon sok ülés volt, és nem tudott mindig eleget tenni a formai jegyzőkönyvek elkészítésében.

Faller János: A támogatott szervekkel írásos megállapodást kell készíteni, ez is hiányosság volt. A beszámolókat azonban évek óta minden alkalommal bekéri a testület, és a következő évi támogatásról csak a beszámoló elfogadása után dönt az önkormányzat.

További kérdés, hozzászólás nem volt, a testület 9 szavazattal 0 ellenében a következő határozatot hozta:

15/2009.(IV.06.) Kt.számú határozat
a belső ellenőri jelentésről

A képviselő-testület a 2008.évi belső ellenőri jelentést elfogadja, az abban foglaltakat tudomásul veszi, a hiányosságok megszüntetéséről intézkedik.

Határidő: azonnal

Felelős: Faller János polgármester, Pest Éva körjegyző

5.napirendi pont: Faller János polgármester: Nagy nehézségek árán végre sikerült tervezőt találni a Várhegy csatornázásának megtervezéséhez. Az adott ajánlat 2.oldalán a tervező felsorolta, hogy mely feladatokat nem tudja elvállalni. Az árajánlat tehát ezeket a feladatokat nem tartalmazza. 
A decentralizált alapok kiírása még nem történt meg. Ha a válság miatt nem nyúlnak hozzá ezekhez az alapokhoz, akkor indulhat a tervezés. Bár indulhat enélkül is, hiszen a víziközmű megmaradt 5 millió forintja elkülönítetten erre a feladatra áll rendelkezésre.

A forrás tehát a decentralizált alapokból, a lakossági befizetésekből, a koncessziós díjakból és önkormányzati önerőből tevődhet össze. Várhatóan 35-40 millió forintra lesz szükség.

A tervet mindenképpen el kell készíttetni.

Szabó Gergely: Számára úgy tűnik, hogy a tervező kicsemegézte az egyszerűbb feladatokat, és a nehezebbeket meghagyta. Nem tudja, hogy az ajánlat arányos-e így. 

Faller János: A tárgyalások során azt kérte a tervezőtől, hogy arra adjon ajánlatot, amelyet fel tud vállalni a cége, és külön felsorolást kért – segítségként – arról, hogy még mi a teendő. Az általuk felvállalható munkák költsége 1.261.000 Ft+ÁFA.
Szabó Gergely: Vajon találunk-e olyan céget, aki csak a nehéz feladatokat vállalja fel.

Metz Judit: Pályázni csak tervvel lehet?

Faller János: Természetesen, és anélkül a költségeket sem tudnánk. Ráadásul a megvalósítás több évre szól, a tervezést, a költségeket évekre kell bontani. 

Szabó Gergely: Nagyon fontos lenne látnunk egy bekerülési összeget, anélkül nem lehet dönteni.

Sándor József: Először kell árajánlatot beszerezni a többi tervezési-mérési feladat díjáról. Feltétlenül kell egy számot tudnunk a döntéshez. A leírás szerint a tervező akkor tud teljes költséget mondani, ha a többi feladat is elkészül. Mivel ilyen nehéz tervezőket találni, kérjen a polgármester segítséget ettől a cégtől, mert elképzelhető, hogy nagyobb az ismeretségük ezen a területen.
Szabó Gergely: El kell kezdenünk a beruházást, mindannyian azt akarjuk. 

Faller János: Összefoglalva: A Contakt Dienst Kft. a tervezési feladatokra megbízást kaphat a későbbiekben, de nyújtson segítséget abban, hogy az általa fel nem vállalható feladtok elvégzésére tervezőket ajánl. A levelükben ezt a segítséget már fel is ajánlották.
További kérdés nem volt, a testület 9 szavazattal 0 ellenében a következő határozatot hozta:

16/2009.(IV.06.) Kt.számú határozat
a Várhegy csatornázásának terveztetéséről
A képviselő-testület a Várhegy csatornázásának terveztetéséről akkor dönt, ha a Contakt Dienst Kft. által felvállalt tervezési költségeken túl ismertté válik a teljes terveztetési költség. A polgármester vegye fel a kapcsolatot a Kft.-vel, és segítségükkel keresse meg a további feladatok ellátására alkalmas szakembereket.
Határidő: azonnal

Felelős: Faller János polgármester

6.napirendi pont: Faller János polgármester: Az előző ülésen már említette a közfoglalkoztatási tervet, melyet el kell fogadnia a testületnek. A közfoglalkoztatási terv és annak mellékletei elkészültek, a Munkaügyi Központ javasolja elfogadásra. A tervben a testület programját valósítják meg. A terv nagyon komoly munkával készült el. Nyilván lesz olyan feladat ami nem valósul meg, és olyan is lesz amit túl teljesítünk. Az első turnusban 30 embert hívott be, ebből április 1.napján 18 fő állt munkába. Aki nem vállalta a közfoglalkoztatást, az kiesik az ellátási rendszerből 36 hónapra. Április 15-től és május 1-től tervezi a következő behívásokat és alkalmazásokat. A foglalkoztatás nem egyszerű, az adminisztrációs része hosszadalmas. Az utolsó táblázatban látható a beosztás. A 40 főt nem fogjuk tudni teljesíteni, és az év utolsó harmadára csak azzal a létszámmal számolt, amely a működéshez elengedhetetlen. Spórolni a foglalkoztatással nem lehet, az eszközök beszerzését a szociális törvény nem tervezte támogatni. Az orvosi vizsgálatra egyenlőre a Munkaügyi Központ küldi az embereket, de ebben változás lesz. A munkavédelmi és tűzvédelmi felkészítés az önkormányzat feladata. A foglalkoztatásnak mi lesz az eredménye, azt még csak megjósolni sem lehet. 

Bokor Zoltánné: Ki ellenőrzi a közcélú foglalkoztatottakat?

Faller János: A hivatal és ő maga erre már teljes egészében képtelen lenne. Lehetőség van a vezetői beosztás pályáztatására, azt be is adtuk. A munkavégzés során csoportokban látják el az emberek a feladatokat, és ad hoc módon közülük is csoportvezető kerül majd kiválasztásra. A jelenleg foglalkoztatott 18 főből is lesz még kiesés a munkához való hozzáállás miatt. Sajnos egyik nap jönnek, a másik nap nem jönnek dolgozni. Nagyon sok a gond. Megpróbált olyan személyeket kiválogatni a közel 100 fős listából, akiről úgy gondolta, hogy szüksége van a munkára, és az ellátásra. Sajnos el kell mondani, hogy vagy beállnak a sorba és dolgoznak, vagy kiesnek az ellátási rendszerből. A közfoglalkoztatási tervet javasolja elfogadásra.
További kérdés, hozzászólás nem volt, a testület 9 szavazattal 0 ellenében a következő határozatot hozta:

17/2009.(IV.06.) Kt.számú határozat
Dunaszekcső község Önkormányzatának 2009.évi közfoglalkoztatási terve
A képviselő-testület a 2009.évre összeállított közfoglalkoztatási tervet, az abban meghatározott elvégzendő feladatokat, a feladatok ellátásához szükséges munkavállalói létszámot elfogadja, a szükséges pénzügyi fedezetet (önkormányzatot terhelő munkabér és járulék, dologi kiadások) az önkormányzat 2009.évi költségvetése terhére biztosítja. 
Határidő: azonnal

Felelős: Faller János polgármester

7.napirendi pont:  Faller János polgármester: Szóbeli kiegészítésként elmondja, hogy április 23-án helyszíni ellenőrzésre is sor fog kerülni. Prucs Andrást felkéri, hogy amennyiben ideje engedi, legyen itt, hiszen annak idején ő irányította a munkákat. 

Kérdés, hozzászólás nem volt, a testület 9 szavazattal 0 ellenében a következő határozatot hozta:

18/2009.(IV.06.) Kt. számú határozat

vis maior támogatás elszámolásról
A képviselő-testület elfogadja a Dél-Dunántúli Regionális Fejlesztési Ügynökség (ikt.sz.:DDRFT-K-0647-003/2009. hiv.sz.: DD-VIS-062/2007) Dunaszekcső község Önkormányzata 2007.évben megítélt vis maior támogatás elszámolásával kapcsolatos megállapítását, és ennek értelmében az elfogadott ár (67 530 000 Ft) és a számlával igazolt elszámolható ár (66 062 026 Ft) közötti különbözet 90 %-os támogatásáról, összesen 1.321.177 Ft-ról az önkormányzat lemond, és az összeget a 10032000-01031498 Helyi önkormányzatok előző évről származó befizetései számlaszámra utaltatja. 
Határidő: azonnal

Felelős: Faller János polgármester

8.napirendi pont:  Faller János polgármester: A balatoni tábor értékesítésének a végére értünk. A 25 millió forint idő előtt megérkezett a számlánkra. Az elmúlt hét hétfőn, kedden és szerdán megtörtént a kipakolás is. A vevő teljesen üresen kérte az ingatlant. A szállításai költségekhez hozzájárul a vevő is fele-fele arányban, mert odafele a szállítóeszközökkel a berendezéseiket szállítottuk. Szeretne ezúton is köszönetet mondani mindenkinek aki részt vett a kiköltözés végrehajtásában. A volt napközi épület tele van a táborból elhozott dolgokkal, de azok jelentős része további használatra alkalmatlan, selejtezésük, megsemmisítésük meg fog történni. Nem is tudja, hogy mit lehet a megmaradó eszközökkel, berendezésekkel. Még egy utazás vissza van, és az már csak szemét. Mindenképpen el kell hozni azonban, mert a Balaton mellett az elhelyezése nagyon költséges. A vevő a mobil WC-re nem tartott igényt, így azt is elhozzuk. A nyári rendezvényen felhasználható lesz, és a probléma megoldódik. 
Bokor Zoltánné: Mit veszünk a tábor árán?

Faller János: Először is szeretné eloszlatni a híreket. Az önkormányzat nem azért adta el a tábort, hogy elkótyavetyélje az önkormányzat vagyonát. És azért sem, mert nem tudja kifizetni a számláit. A tábor vételára külön, lekötött számlán kamatozik. A későbbiekben majd dönt a testület, hogy milyen ingatlant vásárol belőle. 

Metz Judit: A falut is be kell vonni ennek az eldöntésébe.

Faller János: Ez rendben is van, de az önkormányzat képviselőit azért választották a falu választópolgárai, hogy döntsenek az önkormányzati kérdésekben. 

9.napirendi pont: Faller János polgármester: Ismételten lehetőség volt iskolai felújítási pályázat beadására. A pályázatot az intézmény, a SÁIO és AMI adta be. Összességében 20 millió forintra lehetett pályázni, és ez megoszlik a társult intézmények között. Dunaszekcső 7,5 millió forintra pályázhat. A testületi határozatot a gesztor önkormányzat hozta, de a községi önkormányzatnak is döntenie kell, hiszen a 20 %-os önerő a település költségvetését érinti. A pályázat célja a tornaterme padozatának cseréje, kb. 9 millió forint erejéig. Javasolja, hogy a testület fogadja el a pályázat beadását, és az önerőt biztosítsa a költségvetés terhére. A cél indokolt, az ÁNTSZ már kötelezte az önkormányzatot a parketta cseréjére. A megoldásnak még utána kell járni, mert lehet, hogy nem a parketta a legbiztonságosabb megoldás.

Kérdés, hozzászólás nem volt, a testület 9 szavazattal 0 ellenében a következő határozatot hozta:

19/2009.(IV.06.) Kt. számú határozat
a tornaterem padozatának felújítására
A képviselő-testület az iskolai infrastrukturális beruházás pályázaton, sportlétesítmény felújítására kiírt pályázati lehetőséggel élni kíván, ezért elfogadja, hogy a társulás gesztor önkormányzata a pályázatot benyújtja. A beruházás teljes összegéhez (9 millió forint) Dunaszekcső község Önkormányzata a 20 %-os önerőt (ÁFA tartalmat) a költségvetési keretéből biztosítja, amely 1,5 millió forint.

Határidő: Somberek értesítésére azonnal

                Önerő biztosítására sikeres elbíráláskor

Felelős: Faller János polgármester
10.napirendi pont: Faller János polgármester: A mezőőri szolgálat létrehozását feltétlenül javasolja. Szaporodik a külterületen az illegális szemétlerakóhelyek száma, és nem elhanyagolható a lopások száma sem. A kiadások 50%-át az önkormányzat visszaigényelheti.

Sándor József: A falu lakosságának is jó, jó szolgálatot fog tenni.

Szabó Gergely: Kell egy ember, aki járja a határt. A község gazdái nevében is külön megköszöni ezt a kezdeményezést. Aki ezt a feladatot el fogja látni, annak fogékonynak kell lennie a munkavégzés idejére, hiszen az nem szabható meg az általános szabályok szerint. Kint lesz a földeken, és láthatja a mozgásokat. Természetesen nem tud majd ott lenni mindenhol, ugyanabban a pillanatban. A léte, és a mozgástere a lényeg. A vadászokkal, polgárőrökkel, rendőrökkel együttműködve kell majd dolgoznia. 
Bokor Zoltánné: Jó lenne, ha több ember lehetne. Az célszerűbb lenne. És ki fogja ellenőrizni?

Faller János: Itt tudunk ezzel az álláshellyel tartani a faluban egy fiatalembert. Ha az elkövetők 10 %-át megfogja, az már szuper eredmény lesz. Több főt nem tudunk felvállalni.

Frányó János: A mezőőr fegyveres őr, komoly felelősséggel, jogszabályi háttérrel.

Faller János: Fel is kell öltöztetni, fegyverrel és motorral ellátni. A feltételek rendelkezésre állásától alkalmazhatja az önkormányzat a mezőőrt.

További kérdés, hozzászólás nem volt, a testület 9 szavazattal 0 ellenében a következő határozatot hozta:

20/2009.(IV.06.) Kt. számú határozat
a mezőőri őrszolgálat létrehozásáról, működtetéséről

Dunaszekcső község Önkormányzata létrehozza az önkormányzat közigazgatási területéhez tartozó termőföldek védelmére, őrzésére a mezei őrszolgálatot. A polgármester tegye meg a bejelentésre a szükséges intézkedéseket, írja ki a pályázatot az álláshely betöltésére, gondoskodjon a mezei őrszolgálat létrehozásáról és működtetéséről.

Határidő: azonnal, alkalmazásra: feltételek fennállásától

Felelős: Faller János polgármester
11.napirendi pont: Faller János polgármester: A Duna projektből a település kimaradt. KEOP keretében indulhatunk a község árvízvédelmének érdekében. Március 16-án jelent meg a pályázat, május 18-ig kell beadni. Az idő nagyon rövid. Az első fordulóban a költségeket nem lehet elszámolni. Ilyen pl. a megvalósíthatósági tanulmány, pályázatírás. Ha az első fordulóban meg tudjuk mutatni, hogy mit kell tenni a lakosság védelme érdekében, akkor mehetünk tovább a terveztetéssel. Az elképzelés költségei tehát a mienk, a komplett kidolgozáshoz 15%-ot kell hozzátenni, a megvalósítás pedig 100 %-os támogatottságot élvez. Utófinanszírozás vagy szállítmányozási finanszírozás választható. A kedvezőbb nekünk a szállítmányozási, amellyel közvetlenül a vállalkozás kapja az állami támogatást. 

A pályázatírás költsége kb. 600.000 Ft+ÁFA. Nem tudjuk megcsinálni, ezért választani kell valakit. A tervünk 50 cm-es betonfal a Felső- és Alsódunasoron és Halász utcában, amire a mobil gát épülhet; a Fok pataknál zsilip; földtöltés a pataktól a Wesselényi utácig. A földtöltésnél majd figyelembe kell venni a csapadékvíz elvezetését illetve a szivárgó víz elvezetését is. 
Az előkészítés során kb. 25 millió forintos költségvetéssel számolhatunk. Ha nem nyerünk, a tanulmányterv akkor is megvan, indulhatunk a következő alkalommal. Az ingatlanok megvédése a cél. 

Az elmúlt heti rendezvény során, ahol jelen voltak a Katasztrófavédelmi Igazgatóság és Rendőrség munkatársai, támogatást kért a tervek megvalósítására. 

Az elmúlt évben szolnoki tervező járta a „védvonalat”, elkészítette a tanulmánytervet. Ezt a közeljövőben megkaphatjuk, és kiindulás lehet a további feladatok felvállalásában. A Vízügyi Igazgatóság is támogatja az elképzeléseinket. 

Tisztában kell lennie a testületnek azzal, hogy ha nem nyerünk a pályázaton, akkor a most felvállalt kiadások jelentős kihatással lesznek a költségvetésre. 

Kérdés, hozzászólás nem volt, a testület 9 szavazattal 0 ellenében a következő határozatot hozta:

21/2009.(IV.06.) Kt. számú határozat
KEOP pályázatról

Dunaszekcső község Önkormányzata pályázatot kíván benyújtani a KEOP 2.1.2-es projektre, árvízvédelmi infrastruktúra kiépítésére. A pályázat elkészítéséhez szükséges önerőt a képviselő-testület biztosítja a 2009.évi költségvetése terhére.

Határidő: azonnal, benyújtásra május 18

Felelős: Faller János polgármester

 12.napirendi pont: Pest Éva körjegyző: A napi munka során felmerült problémákat kellene az adórendeletben helyreállítani. A 7.§-ban az „ingatlantulajdonos” kifejezésnek kell kerülnie. A 8.§-ban nem kell, és nem is jó a jogszabályi hivatkozás, a c.) pontot törölni kell. A 13.§-ban a mérték csökkentésénél kimaradt az életkor meghatározása. Szó volt róla, de elmaradt a beépítés technikai okok miatt. 
Faller János: A 65 éves korhatárról volt szó, hiszen a szemétszállítási kedvezmény is ettől az életkortól szól. 

Pest Éva: A harmadik javítandó az adók befizetésének határideje. Az alapvető két határidő a március és szeptember 15. Ettől el lehet és kell térni, ha az adóhatóság nem tudja a határidőket teljesíteni. A kiegészítés így szól: „ illetve a határozat kézhezvétele után, a jogerőre emelkedéstől számított 15 napon belül”.
Vita nem volt, a testület 9 szavazattal 0 ellenében a következő rendeletet alkotta:

6/2009.(IV.07.) számú
önkormányzati rendelet

a helyi adókról szóló 11/1997.(XI.19.) számú rendelet módosításáról

(Az elfogadott rendelet a jegyzőkönyv melléklete.)

13.napirendi pont: Faller János polgármester: A közbeszerzési terv kötelezően elfogadandó terv. Az elkészítésében segítséget kért, javasolja elfogadásra.

Vita nem volt, a testület 9 szavazattal 0 ellenében a következő határozatot hozta: 

22/2009.(IV.06.) Kt. számú határozat
közbeszerzési tervről

A képviselő-testület a 2009. évre szóló közbeszerzési tervet elfogadja.

Határidő: azonnal, végrehajtás év folyamán

Felelős: Faller János polgármester
14.napirendi pont: Faller János polgármester: Március 15-én sikeres Senior Asztalitenisz Kupát bonyolítottunk le. A külföldi kapcsolataink meghívást kaptak. A francia testvértelepülés csapata nem érkezett meg, de küldtek 1000 db labdát. A felvidéki magyarok csapata megérkezett, nagyon jól is érezték magukat. Köszönetét fejezi ki a vendéglátóknak, valamint a verseny szervezőinek.  Úgy tűnik, hogy a községi kapcsolaton kívül elindul az egyesületek közötti kapcsolat is. 
A Leader egyesület közgyűlésén elhangzottak a következő pályázati lehetőségek, amelyek elsősorban civil szervezeteknek szólnak. Kéri, hogy figyeljék a kiírásokat. 

Elkészült a fűtőmű terve, engedélyeztetése most indul. Új költségvetés kell majd a beadáshoz az euro árfolyamváltozása miatt. 

Az IKSZT I.fordulójának eredménye megjelent hivatalosan is. Indulhat a tervek elkészítése.

A 2008. évi zárás elkészült, már meg is kapták a képviselők. Várjuk a könyvvizsgálók jelentését, és tárgyalhatja a következő ülésen a testület.

Kérdés, hozzászólás nem volt, a testület 9 szavazattal 0 ellenében a következő határozatot hozta: 

23/2009.(IV.06.) Kt. számú határozat
a lejárt határidejű határozatokról, a két ülés között történt fontosabb eseményekről

A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatót tudomásul veszi.
15.napirendi pont: Faller János polgármester: Kéri, hogy járuljon hozzá a testület, hogy az önkormányzat a tagja legyen a KÖSZ-nek. Ez talán az egyetlen szervezet, amely segítségére lehet az önkormányzatnak. A környező községek is tagok, jó a véleményük a szövetségről. A szervezések is jók, de a legfontosabb, hogy a találkozások alkalmával a polgármesterek információt cserélhetnek, információkhoz juthatnak. A tagsági díj 20 Ft/állandó lakos. 
Vita nem volt, a testület 9 szavazattal 0 ellenében a következő határozatot hozta:

24/2009.(IV.06.) Kt. számú határozat
KÖSZ tagságról

Dunaszekcső község Önkormányzata a Községi Önkormányzatok Szövetségének tagja kíván lenni. A testület vállalja, hogy a 20 Ft/állandó lakos tagdíjat az éves költségvetései terhére megfizeti.

Határidő: azonnal

Felelős: Faller János polgármester 
16. Egyebek
Sándor József: A szelektív hulladékgyűjtők környezetét a szállítás után rendbe kell tenni, nagyon sok szemét és törmelék marad a helyszínen.

Metz Judit: Lesz-e a második osztályban iskolaotthon?

Faller János: Erről kicsit később beszéljünk, amikor pontosan ismert a beiratkozottak száma. Az ingyenes étkeztetés nem jár minden gyereknek, és az iskolaotthon miatt a támogatásukat fel kell vállalnia az önkormányzatnak. Erről is beszéljünk majd. 

Frányó János: Az Alszögben a járdát meg kellene javítani. Sok az idős ember, a balesetveszély pedig nagy. Elsősorban a gyaloghíd környékére gondol. Szakmunkát a javítás nem igényel, de ha kell segítség, nagyon szívesen irányítja a munkát. Vállalja a járdaszakaszok összeírását is.

Szabó Gergely: A legsürgősebbnek a Fok patak hídjának javítását tartja. 

Bokor Zoltánné: A Kinizsi utca elejére plusz közvilágítás kell.
Faller János: Egy lámpa kb. 500.000 Ft.

Bokor Zoltánné: Akkor is áldatlan állapot, ami az utca elején van.

Faller János: Kérni fog árajánlatot, és majd a testület annak alapján dönt. 

Bokor Zoltánné: Mikor lesznek kész az utca és útbaigazító táblák?

Faller János: Most biztos, hogy nem. Két pályázat készül, kettő folyamatban van. Egyedül van, a hivatal sem tud többet felvállalni. Nem tudja felvállalni. 

Bokor Zoltánné: Az iskola kerítése mellett is nagyon rossz a járda, javítani szükséges. A lelátó nem készül el a focipályán?

Faller János: A lelátó helyett utat építettünk, hogy a glóbusz megközelíthető legyen. 

Bokor Zoltánné: Az iskola előtt a gólyafészek ledől.

Faller János: A Duna-Dráva Nemzeti Park Igazgatóság intézi az E-On-nal. Szerződésük van, meg kell csinálniuk. Mi oda nem mehetünk fel.

A testület a napirendek tárgyalását zárt ülésen folytatta.

Kmf.

Faller János
Pest Éva

polgármester
körjegyző

